|  |
| --- |
| ***Enhed***  *CØT*  *Sagsnr.*  *2017 - 7026*  *Dato: 28-08-2017* |

# Høringsnotat vedr. forslag til bekendtgørelse for ansøgningspuljen *Investering i den tidlige og forebyggende indsats i PPR (FL § 15.26.04.10.)*

# **1. Hørte myndigheder, organisationer mv**

Udkast til bekendtgørelsesforslag blev den 14. juni 2017 sendt i høring via Høringsportalen, jf. vedlagte høringsliste. Høringen sluttede den 12. juli kl. 12.00.

Socialstyrelsen har modtaget et høringssvar fra Landssamrådet af PPR-chefer. Nedenfor er de fire punkter i høringssvaret gengivet efterfulgt af Socialstyrelsens bemærkninger.

# **2. Høringssvar og bemærkninger**

## 2.1 Bemærkning til bekendtgørelsens § 7, stk. 1, nr. 1

Med henvisning til bekendtgørelsens § 7, stk. 1, nr. 1, foreslår Landssamrådet af PPR-chefer, at formuleringen ”*kvalificering og kvalitetsløft af PPR-området”* ændres til ”*styrkelse af kommunernes indsats over for sårbare og udsatte børn og unge gennem investering i tidlige og forebyggende indsatser i PPR”*.

**Socialstyrelsens svar vedr. bemærkningen til bekendtgørelsens § 7, stk. 1, nr. 1**

Socialstyrelsen udmønter ansøgningspuljer ud fra det politiske aftalegrundlag og med hjemmel i finansloven. Formuleringen om *”kvalificering og kvalitetsløft af PPR-området”* fremgår af det politiske aftalegrundlag for initiativet, jf. Aftale om investering i virksomme indsatser for udsatte og sårbare børn og unge.

Socialstyrelsen kan ikke af egen drift ændre ordlyden fra ”kvalificering og kvalitetsløft af PPR-området” til ”styrkelse af kommunernes indsats over for sårbare og udsatte børn og unge gennem investering i tidlige og forebyggende indsatser i PPR” i bekendtgørelsen. Socialstyrelsen finder på den baggrund ikke anledning til at ændre bekendtgørelsens § 7, stk. 1, nr. 1.

Det bemærkes, at det er Socialstyrelsens vurdering, at der er overensstemmelse mellem intentionen med projektet, og det sigte som ligger til grund for Landssamrådet af PPR-chefers forslag om en ændring af ordlyden i § 7, stk. 1, nr. 1.

## 2.2 Bemærkning til bekendtgørelsens § 7, stk. 3

Med henvisning til bekendtgørelsesforslagets § 7, stk. 3 stiller Landssamrådet af PPR-chefer forslag om, at der åbnes op for differentiering af det samlede beløb på 12,3 mio. kr. pr. kommune. Dette begrundes med, at kommunerne har forskellige størrelser.

## Socialstyrelsens svar vedr. bemærkningen til bekendtgørelsens § 7, stk. 3

Det fremgår af det politiske aftalegrundlag, at hver deltagende kommune i initiativet modtager et samlet beløb på 12,3 mio. kr., og at hver kommune skal bruge 10,5 mio. kr. på ansættelse af ca. fire ekstra medarbejdere.

Socialstyrelsen kan ikke af egen drift ændre i fordelingen af midler til kommunerne. Socialstyrelsen finder på den baggrund ikke anledning til at ændre bekendtgørelsens § 7, stk. 3.

## 2.3 Bemærkning til bekendtgørelsens § 8, stk. 2

Med henvisning til bekendtgørelsesforslagets § 8, stk. 2 stiller Landssamrådet af PPR-chefer forslag om, at mangfoldigheden i organiseringer og normeringer prioriteres ved udvælgelsen af deltagende kommuner fremfor, at det prioriteres, at de udvalgte kommuner ligner hinanden på en række relevante parametre. Dette begrundes med, at den homogene afgrænsning vil give udbredelsen af erfaringer fra satspuljeprojekterne til landets øvrige kommuner vanskelige vilkår.

## Socialstyrelsens svar vedr. bemærkningen til bekendtgørelsens § 8, stk. 2

Det fremgår af det politiske aftalegrundlag, at det i vurderingen af kommunernes ansøgning prioriteres, at kommunerne ligner hinanden på en række relevante parametre.

Socialstyrelsen kan ikke af egen drift ændre herved. Socialstyrelsen finder på den baggrund ikke anledning til at ændre i bekendtgørelsen.

Det bemærkes, at der løbende vil være fokus på, at erfaringer med de forskelligartede udviklingsaktiviteter og resultater videreformidles og kan anvendes af andre kommuner, der ligeledes ønsker at styrke og udvikle den tidlige og forebyggende indsats i PPR.

**2.4 Bemærkning om vigtigheden af videreformidling af viden til andre kommuner**

Landssamrådet af PPR-chefer understreger vigtigheden af, at resultater og erfaringer fra projektperioden formidles til kommunerne efterfølgende, da det vil styrke mulighederne for en varig styrkelse af en virksom tidlig og forebyggende indsats i PPR.

**Socialstyrelsens svar vedr. bemærkning om vigtigheden af videreformidling af viden til andre kommuner**

Det fremgår af bekendtgørelsens § 7, stk. 2, nr. 8, at kommunen skal bidrage til en erfaringsopsamling med relevant viden, erfaring mv., herunder bidrage til en beskrivelse af den praksis, der er blevet kvalificeret gennem projektet med henblik på, at andre kommuner kan lade sig inspirere.

Socialstyrelsen finder således, at der er taget højde for, at den opnåede viden deles med andre kommuner. Socialstyrelsen finder på den baggrund ikke anledning til at ændre i bekendtgørelsen.